CELEX: 32021R0996
Language: et
Date: 2021-06-21 00:00:00
Title: Nõukogu määrus (EL) 2021/996, 21. juuni 2021, millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes

21.6.2021   
               
               
                  ET
               
               
                  Euroopa Liidu Teataja
               
               
                  LI 219/1
               
            
         NÕUKOGU MÄÄRUS (EL) 2021/996,
         21. juuni 2021,
         millega muudetakse määrust (EÜ) nr 765/2006, milles käsitletakse piiravaid meetmeid Valgevene suhtes
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eelkõige selle artiklit 215,
         võttes arvesse nõukogu 15. oktoobri 2012. aasta otsust 2012/642/ÜVJP, mis käsitleb piiravaid meetmeid seoses olukorraga Valgevenes (1),
         võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut,
         ning arvestades järgmist:
         
                     (1)
                  
                  
                     Nõukogu määrusega (EÜ) nr 765/2006 (2) nähakse ette rahaliste vahendite ja majandusressursside külmutamine isikute, üksuste ja asutuste puhul, kes vastutavad inimõiguste tõsiste rikkumiste või kodanikuühiskonna ja demokraatliku opositsiooni mahasurumise eest või kelle tegevus muul viisil kahjustab oluliselt demokraatiat või õigusriigi põhimõtteid Valgevenes või kes saavad kasu Lukašenka režiimist või toetust sellelt, ning keelatakse teha rahalisi vahendeid või majandusressursse kättesaadavaks sellistele isikutele, üksustele ja asutustele. Sellega keelatakse samuti osutada tehnilist abi seoses sõjaliste kaupade ühises Euroopa Liidu nimekirjas loetletud kaupade ja tehnoloogiaga või seoses kõnealuste kaupade tarnimise, tootmise, hoolduse või kasutamisega. Sellega on keelatud eksportida mis tahes isikule, üksusele või asutusele Valgevenes või kasutamiseks Valgevenes siserepressioonideks kasutada võidavat varustust, samuti on keelatud pakkuda sellega seotud tehnilist abi, vahendusteenuseid, rahastamist või rahalist abi. Peale selle keelatakse nimetatud määrusega Valgevene lennuettevõtjatel liidu territooriumil maanduda, sealt õhku tõusta või üle lennata.
                  
               
                     (2)
                  
                  
                     Määrusega (EÜ) nr 765/2006 jõustatakse otsuses 2012/642/ÜVJP sätestatud meetmed.
                  
               
                     (3)
                  
                  
                     Nõukogu rakendusotsusega (ÜVJP) 2021/1002 (3) kanti teatavad isikud ja üksused selliste isikute ja üksuste loetellu, kelle suhtes kohaldatakse piiravaid meetmeid, eesmärgiga rakendada Euroopa Ülemkogu 24. ja 25. mai 2021. aasta järeldusi tulenevalt ELi-sisesel lennul olnud Ryanairi lennuki ebaseaduslikust maanduma sundimisest 23. mail 2021 Minskis. Nõukogu otsusega (ÜVJP) 2021/1001 (4) muudetakse otsust 2012/642/ÜVJP, et kehtestada loetellu kantud isikute või üksuste rahaliste vahendite külmutamise ja rahaliste vahendite või majandusressursside kättesaadavaks tegemise keelust teatavad uued erandid, et vältida kõnealuse loetellu kandmise soovimatuid tagajärgi. Need erandid puudutavad lende, mida käitatakse humanitaareesmärkidel, isikute evakueerimiseks või repatrieerimiseks või loodus-, tuuma- või keemiakatastroofi ohvreid toetavate algatuste jaoks, osalemiseks kohtumistel eesmärgiga leida lahendus kriisile Valgevenes või edendada piiravate meetmete poliitilisi eesmärke, samuti erakorralisi lende ning lennuohutusküsimusi. Kõnealuseid erandeid on vaja kajastada määruses (EÜ) nr 765/2006.
                  
               
                     (4)
                  
                  
                     Määrust (EÜ) nr 765/2006 tuleks seetõttu vastavalt muuta.
                  
               
                     (5)
                  
                  
                     Käesolevas määruses sätestatud meetmete tõhususe tagamiseks peaks käesolev määrus jõustuma viivitamata,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 765/2006 artikli 3 lõige 1 asendatakse järgmisega:
            
               
                  „1.   Erandina artiklist 2 võivad II lisas loetletud veebisaitidel osutatud liikmesriikide pädevad asutused anda loa teatavate külmutatud rahaliste vahendite või majandusressursside vabastamiseks või teatavate külmutatud rahaliste vahendite või majandusressursside kättesaadavaks tegemiseks tingimustel, mida nad peavad asjakohaseks, pärast seda, kui nad on kindlaks teinud, et asjaomased rahalised vahendid või majandusressursid on:
                  
                              a)
                           
                           
                              vajalikud I lisas loetletud isikute ja nende ülalpeetavate pereliikmete põhivajaduste rahuldamiseks, sealhulgas tasumiseks toiduainete eest, üüri või hüpoteegi, ravimite ja ravikulude tasumiseks, maksudeks, kindlustusmakseteks ning kommunaalteenuste tasudeks;
                           
                        
                              b)
                           
                           
                              ette nähtud üksnes õigusabiteenuste osutamisega seotud mõistlike töötasude maksmiseks ja vastavate kulude hüvitamiseks;
                           
                        
                              c)
                           
                           
                              ette nähtud üksnes tasude või teenustasude maksmiseks külmutatud rahaliste vahendite või majandusressursside tavapärase haldamise või säilitamise eest;
                           
                        
                              d)
                           
                           
                              ette nähtud üksnes sellise tasu maksmiseks, mis on vajalik seoses ühega järgmistest:
                              
                                          i)
                                       
                                       
                                          lendude käitamiseks humanitaareesmärkidel, isikute evakueerimiseks või repatrieerimiseks või loodus-, tuuma- või keemiakatastroofi ohvreid toetavate algatuste jaoks;
                                       
                                    
                                          ii)
                                       
                                       
                                          lendude käitamiseks rahvusvahelise lapsendamismenetluse raames;
                                       
                                    
                                          iii)
                                       
                                       
                                          selliste lendude käitamiseks, mis on vajalikud, et osaleda kohtumistel eesmärgiga leida lahendus kriisile Valgevenes või edendada piiravate meetmete poliitilisi eesmärke, või
                                       
                                    
                                          iv)
                                       
                                       
                                          ELi lennuettevõtja hädaolukorras maandumiseks, õhkutõusmiseks või ülelennuks või
                                       
                                    
                        
                              e)
                           
                           
                              vajalikud tegelemiseks kriitiliste ja selgelt kindlaks määratud lennuohutusküsimustega pärast eelnevat konsulteerimist Euroopa Liidu Lennundusohutusametiga.“
                           
                        
            
         
         
            Artikkel 2
            Käesolev määrus jõustub selle Euroopa Liidu Teatajas avaldamise päeval.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Luxembourg, 21. juuni 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 285, 17.10.2012, lk 1.
         
            (2)  Nõukogu 18. mai 2006. aasta määrus (EÜ) nr 765/2006, milles käsitletakse piiravaid meetmeid Valgevene suhtes (ELT L 134, 20.5.2006, lk 1).
         
            (3)  Nõukogu 21. juuni 2021. aasta rakendusotsus (ÜVJP) 2021/1002, millega rakendatakse otsust 2012/642/ÜVJP, mis käsitleb piiravaid meetmeid seoses olukorraga Valgevenes (vt käesoleva Euroopa Liidu Teataja lk 70) .
         
            (4)  Nõukogu 21. juuni 2021. aasta otsus (ÜVJP) 2021/1001, millega muudetakse otsust 2012/642/ ÜVJP, mis käsitleb piiravaid meetmeid seoses olukorraga Valgevenes (vt käesoleva Euroopa Liidu Teataja lk 67).